Diari Oficial de la Generalitat Valenciana


Sumari del DOGV 5003, del 11-05-2005 (2005/5081)

RESOLUCIÓ de 26 d'abril de 2005, de la Direcció General de Justícia de la Conselleria de Justícia i Administracions Publiques, per la qual es convoquen a concurs de trasllat places de nova creació, entre funcionaris dels cossos de gestió processal i administrativa, tramitació processal i administrativa i auxili judicial, de l'administració de justícia en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5003

Data del DOGV
:   11-05-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/5081


Data del document
:   26-04-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * concurs administratiu
    * administració regional
    * professió jurídica

RESOLUCIÓ de 26 d'abril de 2005, de la Direcció General de Justícia de la Conselleria de Justícia i Administracions Publiques, per la qual es convoquen a concurs de trasllat places de nova creació, entre funcionaris dels cossos de gestió processal i administrativa, tramitació processal i administrativa i auxili judicial, de l'administració de justícia en la Comunitat Valenciana. [2005/M5081]
  
De conformitat amb el que estableix la disposició transitòria sisena de la Llei Orgànica 19/2003, de 23 de desembre, de modificació de la Llei Orgànica 6/1985, de l'1 de juliol, del Poder Judicial, i com que està prevista l'entrada en funcionament, el 29 de juny de 2005, de determinades unitats judicials en matèria de violència sobre la dona, i per tal de dotar aquests òrgans dels mitjans personals necessaris, procedeix la convocatòria, en concurs de trasllats, de llocs de treball en l'administració de justícia, de nova creació, relatius als cossos de gestió processal i administrativa, tramitació processal i administrativa i auxili judicial, dotats pressupostàriament, de conformitat amb el que estableix el capítol III del títol IV del Reglament Orgànic dels Cossos d'Oficials, Auxiliars i Agents de l'administració de Justícia, aprovat pel Reial Decret 249/1996, de 16 de febrer.
  
Per tot això, la Direcció General de Justícia ha disposat convocar concurs per a la provisió dels llocs que es relacionen en l'annex I, d'acord amb les bases següents:
  
Primera. Llocs que es poden sol·licitar
  
1. Podran prendre part en el present concurs i sol·licitar les vacants de llocs de treball dels cossos de gestió processal i administrativa, tramitació processal i administrativa i auxili judicial, els funcionaris pertanyents a aquests cossos, siga quina siga la seua situació administrativa, llevat dels suspensos que no hagueren finalitzat el període de suspensió, sempre que reunisquen les condicions per a concursar, segons el que estableix l'article 57 del Reial Decret 249/1996, de 16 de febrer.
  
2. Podran sol·licitar qualsevol de les places incloses en l'annex I, sempre que reunisquen els requisits generals exigits en la data d'acabament del termini de presentació de sol·licituds.
  
Les esmentades vacants s'identificaran per la denominació del lloc de treball. Amb l'única sol·licitud d'un lloc de treball d'un òrgan judicial s'entenen demanades totes les vacants del cos existents en aquest òrgan.
  
Segona. Requisits i condicions de participació
  
1. Els funcionaris dels cossos de gestió, tramitació i auxili, només podran participar si en la data d'acabament del termini de presentació d'instàncies ha transcorregut un any des del nomenament en el seu actual lloc de treball definitiu (article 57.c, del Reial Decret 249/1996), llevat d'aquells funcionaris que hagueren obtingut destinació en el concurs de trasllats anunciat, amb data 13 de juliol de 2004 (BOE 21.07.2004), i resolt definitivament amb data 12 de novembre de 2004 (BOE 30.11.2004), els quals no podran participar en el present Concurs si no han transcorregut els terminis establits en l'article 529.3 de la Llei Orgànica 19/2003, de 23 de desembre, de modificació de la Llei Orgànica 6/1985, de l'1 de juliol, del Poder Judicial.
  
2. Els funcionaris en servei actiu, amb destinació provisional, estaran obligats a participar en el present concurs.
  
3. Els funcionaris que es troben en les situacions d'excedència voluntària, establides en l'article 34, lletres b) i c), del Reial Decret 249/1996 (excedència per agrupació familiar i per interés particular), només podran participar en el concurs si en la data d'acabament del termini de presentació de sol·licituds han transcorregut 2 anys, com a mínim, des que van ser declarats en aquesta situació.
  
4. Els funcionaris en situació d'excedència per a l'atenció de fills, a l'empara del que disposa l'article 35, del Reial Decret 249/1996, només podran concursar si ha transcorregut un any des del nomenament en la seua última destinació definitiva.
  
5. Els excedents forçosos i els suspensos definitius, que hagueren perdut el seu lloc de treball, i els excedents voluntaris de l'article 34.a), del Reglament Orgànic, aprovat pel Reial Decret 249/1996, gaudiran, per aquest orde, la primera vegada que s'anuncie a concurs vacant del cos en la mateixa localitat on servien quan es va produir el seu cessament en el servei actiu, de dret preferent per a ocupar-la (article 44.3 del Reglament Orgànic).
  
6. Regulació del dret de preferència, establit en l'article 44.3 del Reglament Orgànic, atés que la preferència estén els seus efectes a totes les places d'una localitat determinada. Per a exercir aquest dret hauran de sol·licitar totes les vacants que s'oferisquen a la localitat per a la qual s'exerceix la preferència; agrupar aquestes peticions en els primers números d'orde de preferència de la sol·licitud, i ordenar la resta dels llocs, demanats sense preferència, tot seguit. Igualment, hauran de sol·licitar-ho en la seua instància, i especificar la província o municipi de l'última destinació servida en propietat i de forma definitiva, amb l'aportació de fotocòpies compulsades dels documents acreditatius de dita preferència.
  
No es tindrà en compte la preferència si no compleix amb els requisits següents: sol·licitar tots els llocs de treball de la localitat de què es tracte, en els primers números d'orde de preferència de la sol·licitud; fer constar expressament, en l'apartat corresponent de la instància, que desitja acollir-se a la preferència, i aportar fotocòpies compulsades dels documents esmentats en el paràgraf anterior.
  
7. No podrà adjudicar-se als funcionaris un lloc de treball corresponent al mateix centre on es troben destinats, amb l'excepció prevista en l'article 52.c) del Reial Decret 249/1996, de 16 de febrer, en regular la reordenació d'efectius.
  
8. El funcionari el lloc de treball del qual li haja sigut adjudicat de forma forçosa, per motiu de reordenació d'efectius prevista en l'article 52 del Reglament Orgànic, podrà participar en els concursos de trasllats, encara que no haguera transcorregut el termini d'un any que exigeix l'article 57, paràgraf c), del Reglament Orgànic. Així mateix, tindran dret preferent, per una sola vegada, per a obtindre un altre lloc de treball del mateix centre amb ocasió de concurs ordinari que s'oferisca i haurà de prendre part en aquest.
  
El funcionari, per a poder exercir l'esmentat dret, haurà d'ajustar-se a les especificacions següents:
  
Sol·licitar, en els primers llocs d'orde de preferència de la sol·licitud, aquells llocs de treball pertanyents al centre de treball per al qual desitja acollir-se a l'esmentada preferència.
  
Indicar en el model d'instància V-3, en l'apartat P-1, el centre de treball i localitat a què desitja acollir-se a la preferència.
  
Aportar fotocòpia compulsada del seu nomenament amb caràcter forçós, per al centre de treball i localitat indicats en l'apartat P-1.
  
En el cas que no se seguiren les instruccions especificades en els tres paràgrafs anteriors perdrà, per al present Concurs, el dret preferent que li reconeix el citat art. 52.c).
  
Tercera. Barems
  
L'avaluació de mèrits, per a l'adjudicació dels llocs de treball, es farà d'acord amb el barem establit per a avaluar l'antiguitat i el coneixement del valencià i els coneixements informàtics, en aquelles places per a les quals així s'establisca.
  
1. Antiguitat. Pels serveis efectius en el cos s'atorgarà 1 punt per cada any complet de serveis, i es computaran proporcionalment els períodes inferiors (0,0027777 per dia; els mesos s'establiran com de 30 dies).
  
2. Coneixement oral i escrit de valencià. Per a la provisió dels llocs de treball ubicats al territori de la Comunitat Valenciana, el coneixement del valencià serà avaluat de la següent forma, en els termes de la disposició addicional 2a del Reial Decret 249/1996, de 16 de febrer:
  
a) Certificat de grau elemental, oral i escrit: 2 punts.
  
b) Certificat de grau mitjà, oral i escrit: 4 punts.
  
c) Certificat de grau superior, oral i escrit: 6 punts.
  
Per avaluar aquests coneixements caldrà aportar certificat expedit per la Junta Qualificadora de Coneixements de Valencià, o títol homologat, segons l'Orde de 16 d'agost de 1994, de la Conselleria d'Educació i Ciència, modificada per l'Orde de 22 de desembre de 1995, de la Conselleria de Cultura, Educació i Ciència, sobre certificats de coneixement de valencià.
  
Els documents que s'aporten, acreditatius d'aquests coneixements d'idioma, hauran de ser fotocòpies compulsades, i no s'avaluaran les que no complisquen aquest requisit.
  
3. Coneixements informàtics. A les places a proveir que comporten especials coneixements informàtics i que així s'assenyalen en les relacions de places a sol·licitar, els qui acrediten, mitjançant fotocòpia compulsada (no s'avaluaran si no compleixen aquest requisit) de certificat oficial aquests coneixements, se'ls atorgarà, a aquests sols efectes, fins a 6 punts, a més de l'antiguitat o dels punts obtinguts pel coneixement del valencià, de conformitat amb el que estableix l'apartat 10 de l'article 54, del Reial Decret 249/1996, de 16 de febrer. Per a això, les esmentades places s'hauran d'agrupar en els primers números d'orde de preferència de la sol·licitud, i no s'avaluarà la preferència per informàtica en aquells llocs que no complisquen aquest requisit. A aquest efecte, es tindran en compte els criteris següents:
  
1r. Nivell 1: certificats oficials d'assistència i/o aprofitament de cursos d'informàtica, expedits pel Ministeri d'Educació i Cultura, Ministeri per a les administracions públiques, Ministeri de Treball i Assumptes Socials, comunitats autònomes sense competències transferides i centres homologats i/o reconeguts, 0,50 punts per curs, amb un màxim de 2 punts.
  
2n. Nivell 2: certificats oficials d'assistència i/o aprofitament de cursos d'informàtica, expedits pel Ministeri de Justícia i departaments de Justícia de les comunitats autònomes, amb competència en matèria de gestió de personal al servei de l'administració de justícia, i centres homologats i/o reconeguts, amb una duració fins a 100 hores lectives: 3 punts.
  
3r. Nivell 3: certificats oficials d'assistència i/o aprofitament de cursos d'informàtica, expedits pel Ministeri de Justícia i departaments de Justícia de les comunitats autònomes, amb competència en matèria de gestió de personal al servei de l'administració de justícia, i centres homologats i/o reconeguts, amb una duració de més de 100 hores lectives: 4 punts.
  
4t. Nivell 4: títols de Formació Professional II o III grau, especialitat Informàtica, diplomatura en Informàtica: 5 punts.
  
5é. Nivell 5: llicenciatura en Informàtica: 6 punts.
  
Aquests criteris no tindran caràcter acumulatiu. En el cas que el funcionari al·legue coneixements informàtics aplicables a dos o més criteris, es considerarà únicament aquell que li atorgue major puntuació, i en cas de no constar les hores del curs impartit pel Ministeri de Justícia o comunitat autònoma, amb competència en gestió de personal al servei de l'administració de justícia, es considerarà del valor dels assenyalats en el punt segon d'aquesta classificació.
  
Quarta. Models i terminis de presentació de sol·licituds
  
1. Els funcionaris destinats en jutjats o tribunals de la Comunitat Valenciana, així com els qui es troben en situació de serveis especials i excedents per atenció de fill, que tenen reservat el seu lloc de treball, i que estiguen interessats en les places que s'oferisquen en aquest Concurs, presentaran la seua sol·licitud ajustada a model V-I, i prestarà especial atenció a omplir tots els apartats que se li exigisquen, publicat com a annex II d'aquesta resolució, en el termini de 10 dies naturals següents a la publicació de la present convocatòria en el Boletín Oficial del Estado, dirigides a la directora general de Justícia, als registres generals de la Direcció General de Justícia, carrer de l'Historiador Chabàs, núm. 2, de València; Rambla de Méndez Núñez, 41-2a planta, d'Alacant, i carrer Major, 76, de Castelló de la Plana.
  
Els funcionaris destinats als jutjats o tribunals de la resta de CCAA i territori nacional sense competències transferides, interessats en les places que s'ofereixen en aquest Concurs, presentaran la seua sol·licitud al Departament de Justícia de la Comunitat Autònoma de la seua actual destinació o davant del Ministeri de Justícia.
  
2. Els funcionaris destinats en llocs de treball d'altres cossos de l'administració de justícia, o d'altres administracions, que es troben en excedència de l'article 34, lletra a), del Reial Decret 249/1996, de 16 de febrer, en els cossos de gestió, tramitació o auxili, que desitgen sol·licitar places oferides en el present concurs, en la seua qualitat de funcionaris pertanyents als cossos de gestió, tramitació o auxili, utilitzaran el model V-2, i emplenaran amb especial atenció tots els apartats que se li exigisquen, publicats com a annex II d'aquesta resolució, en el termini de 10 dies naturals següents a la publicació d'aquesta resolució en el Boletín Oficial del Estado, dirigides a la directora general de Justícia, als registres Generals de la Direcció General de Justícia, carrer de l'Historiador Chabàs, número 2, de València; Rambla de Méndez Núñez, 41-2a planta, d'Alacant, i carrer Major, 76, de Castelló de la Plana.
  
3. La resta de sol·licitants que desitgen participar en el present concurs, com els excedents forçosos, encara que tingueren una destinació provisional, els suspensos definitius que hagueren perdut el seu lloc de treball, els participants amb destinació provisional per haver reingressat al servei actiu, així com la resta d'excedents voluntaris per agrupació familiar o per interés particular, utilitzaran el model V-3, i emplenaran amb especial atenció tots els apartats que se li exigisquen, publicats com a annex II d'aquesta resolució, en el termini de 10 dies naturals següents a la publicació d'aquesta resolució en el Boletín Oficial del Estado, dirigides a la directora general de Justícia, als registres generals de la Direcció General de Justícia, carrer de l'Historiador Chabàs, número 2, de València; Rambla de Méndez Núñez, 41-2a planta, d'Alacant, i carrer Major, 76, de Castelló de la Plana
  
4. Les sol·licituds podran remetre's també en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Les que es presenten a les oficines de Correus s'enviaran en qualsevol de les dues modalitats següents:
  
a) Per correu ordinari, i en aquest cas haurà de tindre entrada als registres indicats en la base quarta, abans de la data d'acabament del termini de presentació d'instàncies.
  
b) Per correu certificat, en el supòsit que es presentaren a les oficines de Correus en sobre obert, per a ser datades i segellades pel funcionari de Correus abans de ser remeses. Els participants en el concurs hauran d'enviar la instància que continga el segell de l'oficina de Correus, sense que puga admetre's passat el termini de presentació d'instàncies aquella que no complisca aquest requisit, encara que posteriorment es poguera acreditar l'esmentat aspecte.
  
5. Els excedents voluntaris per interés particular acompanyaran la seua sol·licitud amb la declaració de no haver sigut separats de qualsevol de les administracions públiques.
  
6. La sol·licitud per a prendre part en aquest concurs serà única per a cada funcionari participant, encara que se sol·liciten places radicades a l'àmbit territorial del Ministeri de Justícia o radicades en altres comunitats autònomes, i que per tant figuren en les convocatòries que simultàniament a aquesta realitzen el Ministeri de Justícia i els governs autònoms i es publiquen en el Boletín Oficial del Estado i en els butlletins oficials de les comunitats autònomes respectives.
  
De la mateixa manera, mitjançant una única instància, hauran d'optar per participar, des del cos en què el funcionari es trobe en actiu, o reingressar al servei actiu en un altre cos de què formen part com a excedents. En cas de presentar dues instàncies, en què se sol·liciten destinacions en dos cossos distints, seran anul·lades les dues sol·licituds, i el funcionari quedarà, per tant, exclòs de la participació en el concurs.
  
7. En resultar irrenunciables les destinacions obtingudes a instància del funcionari, en cas d'obtindre destinació el reingressat al servei mitjançant concurs de trasllat, quedarà automàticament en excedència en el cos en què es trobava en actiu.
  
8. La sol·licitud formulada serà vinculant per al peticionari, una vegada transcorregut el període de presentació d'instàncies, en el sentit que no serà possible modificar la instància.
  
No obstant això, es podrà renunciar a la participació en el concurs en qualsevol moment, abans de l'acabament del termini de presentació d'al·legacions a la resolució provisional del concurs.
  
Cinquena. Peticions condicionades
  
En el cas d'estar interessats en les vacants que s'anuncien per a una mateixa província dos funcionaris pertanyents als cossos de gestió, tramitació i auxili, podran condicionar la seua petició al fet que ambdós obtinguen destinació a la mateixa província, i s'entendran en cas contrari anul·lades les peticions condicionades efectuades per ambdós. Els funcionaris que s'acullen a aquesta petició condicional hauran de concretar-ho en la seua instància i acompanyar fotocòpia de la petició de l'altre funcionari.
  
En el cas que no s'aporte la fotocòpia de la instància del segon concursant, s'entendrà anul·lada la petició condicionada efectuada per ambdós.
  
Els funcionaris, que s'acullen a aquesta base, hauran d'agrupar els llocs que condicionen en els primers números d'orde de preferència de la sol·licitud, i posaran, tot seguit, la resta dels no-condicionats.
  
Sisena. Adjudicacions
  
1. L'orde de prioritat per a l'adjudicació dels llocs de treball estarà donat per la puntuació total obtinguda, segons barems de la base tercera.
  
2. En cas d'empat en la puntuació total, s'acudirà per a dirimir-lo a l'orde escalafonal del funcionari.
  
Setena. Caràcter de les destinacions adjudicades
  
1. Els trasllats que es deriven de la resolució del present concurs, tindran la consideració de voluntaris, als efectes previstos en el Reial Decret 462/2002, de 24 de maig, sobre indemnitzacions per raó del servei.
  
2. Les destinacions adjudicades seran irrenunciables.
  
Vuitena. Limitació per a concursos
  
Aquells funcionaris que obtinguen destinació definitiva en el present concurs, no podran participar en un altre concurs de trasllats fins que no transcórreguen els terminis establits en l'article 529.3, de la Llei Orgànica 19/2003, de 23 de desembre, de Modificació de la Llei Orgànica 6/1985, de l'1 de juliol, del Poder Judicial.
  
Novena. Resolució i termini possessori
  
1. La present convocatòria serà resolta per resolució provisional de la directora general de Justícia, de forma coordinada amb el Ministeri de Justícia i els òrgans competents de les comunitats autònomes que hagen convocat els seus respectius concursos, de manera que es publiquen simultàniament als taulers d'anuncis de la Direcció General de Justícia, del Ministeri de Justícia, de la Gerència Territorial de Justícia, de la resta de comunitats autònomes, així com als del Tribunal Superior de Justícia i audiències provincials.
  
Simultàniament a la resolució provisional, s'exposarà en aquests taulers la relació d'admesos i exclosos, amb les causes d'exclusió.
  
2. La resolució provisional expressarà el lloc d'origen dels interessats als quals s'adjudique destinació i la seua localitat, així com la seua situació administrativa, si aquesta és diferent de la d'actiu i el lloc adjudicat a cada funcionari en referència amb el centre de treball i localitat.
  
3. Contra la resolució provisional per la qual es resolga el concurs de trasllat, caldrà formular al·legacions en el termini de deu dies naturals, comptadors des de la seua publicació als taulers d'anuncis referits, davant de l'autoritat a qui es va dirigir la petició de participació en el present concurs, i hauran d'utilitzar per a això el model que s'adjunta a la presenta convocatòria com a annex III.
  
Una vegada resoltes les al·legacions, es publicarà la resolució definitiva del concurs.
  
4. Els terminis possessoris s'especificaran en la resolució definitiva del Concurs.
  
5. Si no s'aconsegueix la simultaneïtat de publicació de la resolució amb els butlletins oficials de les comunitats autònomes, els terminis es computaran des de l'endemà de la publicació en el Boletín Oficial del Estado.
  
6. El còmput dels terminis possessoris s'iniciarà quan finalitzen les vacances, els permisos o llicències que es troben gaudint els funcionaris, llevat que per circumstàncies excepcionals, degudament motivades. se suspenga o revoque el gaudi d'aquests.
  
Deu. Recursos
  
Contra la present resolució, que posa fi a la via administrativa, podrà interposar-se recurs contenciós administratiu davant dels jutjats contenciosos administratius de València en un termini de dos mesos, comptadors des de l'endemà de la seua publicació, conforme el que disposen els articles 8, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici de la interposició de recurs potestatiu de reposició, davant de la Direcció General de Justícia, en el termini d'un mes, comptador a partir del dia següent de la seua publicació, conforme el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 26 d'abril de 2005.- La directora general de Justícia: Patricia Montagud Alario.